**Hiina Rahvusmuuseum** (hiina keeles 中国国家博物馆, *pinyin*'is Zhōngguó Guójiā Bówùguǎn) on Hiinas Pekingis asuv Hiina rahvuslik kunsti- ja ajaloomuuseum. Muuseumi on koondatud Hiina kunst ja piirkonna leiud alates eelajaloolisest perioodist. 

Muuseumi haldab Hiina kultuuriministeerium ja põhikollektsiooni külastamine on kõigile tasuta. 

Hiina Rahvusmuuseum on üks maailma külastatumaid muuseume. Kuigi 2020. aastal oli muuseum koroonapandeemia tõttu suure osa aastast suletud ning külastajate hulk vähenes 78 protsenti, jäi see 1,6 miljoni külastajaga Louvre'i järel maailmas külastatavuselt teisele kohale.

Ajalugu
-------

Hiina Rahvusmuuseum asub Pekingis Tian'anmeni väljaku idaservas 1950. aastatel ehitatud kommunistlikule ajale omases uusklassitsistlikus stiilis hoones. Hoone ehitati ühena 10 hoonest, tähistamaks Hiina Rahvavabariigi asutamise 10. aastapäeva. Pärast valmimist asusid seal Hiina revolutsiooni muuseum (millega mälestati Hiina kodusõda) ja Hiina ajaloo muuseum.

Nüüdne rahvusmuuseum avati seal 2003. aastal. Muuseumi ala hõlmab 6,5 hektarit. 2011. aastal läbis hoone põhjaliku renoveerimise (autor Saksa arhitektuuribüroo Gerkan, Marg and Partners), mille tulemusena on seal nüüd kolm korda enam ekspositsiooni- ja arhiivipinda – kokku ligikaudu 200 000 ruutmeetrit ning see on maailma suurim ühes hoones asuv muuseum.

Kollektsioon
------------

Simuwu *ding*
Rahvusmuuseumi kogus on ühendatud varasem Hiina revolutsiooni muuseumi ja ajaloomuuseumi kogu. Püsikogusse kuulub 1,05 miljonit museaali.

Vanimad eksponaadid on eelajaloolisest perioodist ning nende hulka kuuluvad näiteks keraamika, kalligraafia, nefriit- ja pronksesemed. Selle vanim eksponaat on 1,7 miljonit aastat vana *Homo erectus*'e leid Yunnani provintsist (*Homo erectus yuanmouensis*). Kõige erilisemate eksponaatide hulka kuuluvad veel Shangi dünastia ajast pärit Simuwu *ding* (ohverdusnõu) ja *zun* (kombetalitustel kasutatav veininõu); läänes valitsenud Zhou dünastia ajast pärit veenõu; Qini dünastia ajast pärit maokujuline *fu*; Hani dünastia ajast pärit elevandiluust ja kuldniitidega valmistatud surirüü; Tangi dünastia *sancai*-tehnikas keraamika ja Songi dünastia keraamika. Muuseumil on ka mahukas mündikogu.

Püsikollektsioon on jagatud kolmeks suuremaks tervikuks: 

1. **Vana-Hiina.** Kollektsioon hõlmab museaale eelajaloolisest perioodist Mingi ja Qingi dünastiani, mille kaudu antakse ülevaade riigi poliitilisest, majanduslikust, kultuurilisest ja sotsiaalsest arengust ning välissuhtlusest.
2. **"Uuenemise teel".** Kollektsiooni kuuluvad museaalid alates 1838.–1842. aastani toimunud Esimesest oopiumisõjast, mida loetakse tänapäevase Hiina algusajaks, ning Hiina Kommunistliku Partei loomise ajast.
3. **"Uuenemise teel: uus ajastu".** Kollektsiooni rõhk on tänapäevasel, kommunistliku partei peasekretäri Xi Jinpingi juhitaval Hiinal.

Püsikollektsiooni kõrval on avatud tosin teemaväljapanekut: pronks, budistlik skulptuur, mündid, portselan, tänapäevane kunst jne.

Viited
------

1. ↑  Emily Sharpe, José da Silva (30. märts 2021). "Visitor Figures 2020: top 100 art museums revealed as attendance drops by 77% worldwide". *The Art Newspaper*. Vaadatud 18. oktoobril 2021.
2. 1 2  "5 kõige külastatumat muuseumi maailmas". *Teatri Kodu*. 16. august 2018. Originaali arhiivikoopia seisuga 18. oktoober 2021. Vaadatud 18. oktoobril 2021.
3. 1 2  "The National Museum of Chinese history". *China.org*. Vaadatud 18. oktoobril 2021.
4. ↑  "National Museum of China". *gmp Architekten*. Vaadatud 18. oktoobril 2021.
5. ↑  "China's National Museum to reopen on April 1". *CCTV English*. 17. veebruar 2011. Originaali arhiivikoopia seisuga 16. veebruar 2017. Vaadatud 18. oktoobril 2021.
6. ↑  "Message from the director". *Hiina Rahvusmuuseumi koduleht*. Vaadatud 18. oktoobril 2021.
7. ↑  "National Museum gets major makeover". *China Economic Review*. 21. veebruar 2011. Originaali arhiivikoopia seisuga 16. august 2017. Vaadatud 18. oktoobril 2021.
8. ↑  "The National Museum of China". *ChinaCulture.org*. Originaali arhiivikoopia seisuga 27. mai 2014. Vaadatud 18. oktoobril 2021.
9. ↑  "Current exhibitions: Ancient China". *Hiina Rahvusmuuseumi koduleht*. Vaadatud 18. oktoobril 2021.
10. ↑  "Current exhibitions: The Road of Rejuvenation". *Hiina Rahvusmuuseumi koduleht*. Vaadatud 18. oktoobril 2021.
11. ↑  "Current exhibitions: The Road of Rejuvenation: New Era". *Hiina Rahvusmuuseumi koduleht*. Vaadatud 18. oktoobril 2021.

Välislingid
-----------

* Hiina Rahvusmuuseumi koduleht (hiina ja inglise keeles)